## El Consell aprova un conveni amb l’Institut Social de les Forces Armades que permet ampliar la informació estadística sobre el mercat de treball

*** L’ISFAS facilitarà a l’Institut Valencià d’Estadística (IVE) dades sobre les seues persones afiliades amb periodicitat inicialment trimestral**

El Consell ha aprovat un conveni de col·laboració entre l’Institut Valencià d’Estadística (IVE) i l’Institut Social de les Forces Armades (ISFAS) per a la cessió d’informació continguda en les bases de dades de l’ens adscrit al Ministeri de Defensa amb finalitats estadístiques.

L’ISFAS facilitarà a l’IVE, amb periodicitat inicialment trimestral, informació relacionada amb les afiliacions dels membres de les forces armades residents en la Comunitat Valenciana per a ser incorporada a l’estadística de persones afiliades a la Seguretat Social que ja està publicant l’IVE.

Esta estadística presenta informació, amb una desagregació territorial dels resultats fins a l’àmbit municipal, sobre les afiliacions segons sexe, edat, règim de cotització, tipus de contracte, sector d’activitat econòmica i altres variables de classificació, la qual cosa permet contribuir a donar un retrat precís del mercat laboral de la Comunitat Valenciana.

Es tracta de la primera vegada que l’IVE firma amb l’organisme este conveni, que s’emmarca dins del propòsit d’ampliar les seues estadístiques al col·lectiu que gestiona l’ISFAS.

L’actuació s’emmarca en els objectius establits en el Pla valencià d’estadística i se situa dins de diverses àrees temàtiques relatives al mercat de treball, a l’activitat econòmica i a les condicions de vida a la Comunitat Valenciana.

Este conveni se suma a altres amb organismes que gestionen afiliacions al sistema de la Seguretat Social i que ja estan intercanviant esta informació amb l’IVE, com l’Institut Social de la Marina, la Mutualitat General Judicial, la Mutualitat de Funcionaris Civils de l’Estat i la Tresoreria General de la Seguretat Social.

Fecha: 04/02/2025